Hemsereka Pêroyî ya HDPyî Pervîne Buldan Meclîs de kombîyayîşê koma partîye de qisey kerd.
Buldane vat: ''Ma zaf xemgîn ê. Embaza ma, kedkara ma Denîze Poyraz kişîyaye. Înan tarîxê xo de rîpelê tarî zêdînayî. Înan hêvîya haştîye kişte. Înan da xeyalê ameyoxî yê şaran ro. Înan îradeyê ma kerd hedef. Pê qirkerdiş, cînayetanê sîyasîyan, zulm û îşkenceyî û pê çeteyan ê wazenê nê erdî mîyanê tarîtîye de verdê. La do qetî ser nêkewê.
Ê do nêeşkê ma têkoşînê cuye ra dûrî bivisnê. Tarîxê têkoşînê ma, tarîxê xoverdayîşê rûmetênî yo. Rayîrê ma haştîye û azadî yo. Nameyê ma Denîz a ke çemê xoverdayîşî tede benê yew. Nameyê ma Denîze Poyraz a. Xeyalê to yo nêmcet xeyalê merdiman o. Ma soz danê to ke haştîye do bîyarê nê welatî.
Tetîkkeş têna nêbi. Tay kesan o rêxistin kerd û rayîr mojna ci. profîlê kiştoxî rîyê hemparî mojneno. No rî nefretê vera nasname, kultur, bawerîye û haştîye yo. No dişmenîya vera kurdan a. No ziwanê gefî yo ke Rojawan de DAÎŞ o, Tirkîya de Susurluk o, mafta û çete yo. Qirkerdişê Denîze Poyraz plano rêxistinkerde yo. Ê pêro pîya yê. Qirkerdişê Îzmîrî de herinda tîlîlîyan de her çi esto. Qirkerdişê Îzmîrî de serê sûcî ame girewtene.''
